CELEX: 62021TN0313
Language: hr
Date: 2021-06-03 00:00:00
Title: Predmet T-313/21: Tužba podnesena 3. lipnja 2021. – SAS Cargo Group i dr./Komisija

19.7.2021   
            
            
               HR
            
            
               Službeni list Europske unije
            
            
               C 289/49
            
         
      Tužba podnesena 3. lipnja 2021. – SAS Cargo Group i dr./Komisija
      (Predmet T-313/21)
      (2021/C 289/66)
      Jezik postupka: engleski
      
         Stranke
      
      
         Tužitelji: SAS Cargo Group A/S (Kastrup, Danska), Scandinavian Airlines System Denmark-Norway-Sweden (Stockholm, Švedska), SAS AB (Stockholm) (zastupnici: B. Creve, M. Kofmann, J. Killick i G. Forwood, odvjetnici)
      
         Tuženik: Europska komisija
      
         Tužbeni zahtjev
      
      Tužitelji od Općeg suda zahtijevaju da:
      
                  —
               
               
                  naloži Europskoj uniji, koju zastupa Europska komisija, da:
                  
                              (a)
                           
                           
                              tužiteljima plati naknadu štete u iznosu od 14 438 793,21 eura za štetu nastalu Komisijinim propustom da plati točan iznos kamate na nadoknađenu novčanu kaznu za razdoblje između 15. veljače 2011. i 8. ožujka 2016., u skladu s člankom 266. prvim stavkom UFEU-a, na temelju presude od 16. prosinca 2015., SAS Cargo Group A/S i dr./Komisija (predmet T-56/11) ili, u protivnom, iznos naknade štete za razdoblje i po kamatnoj stopi koje da Sud smatra primjerenim;
                           
                        
                              (b)
                           
                           
                              tužiteljima plati kamate po stopi koju je utvrdila Europska središnja banka (ESB) za svoje glavne operacije refinanciranja, uvećanoj za 3,5 postotna boda, na naknadu štete iz točke (a) od 8. ožujka 2016. do potpune isplate, s kamatama koje su jednostavne kamate do 4. veljače 2021. i složene kamate od 5. veljače 2021., ili, u protivnom, plati kamate na naknadu štete iz točke (a) za razdoblje, po kamatnoj stopi i prema metodi izračuna (jednostavna ili složena) koju Sud smatra primjerenom;
                           
                        
            
                  —
               
               
                  poništi odluku Europske komisije od 25. ožujka 2021. kojom se odbija zahtjev tužiteljâ za naknadu izvanugovorne štete;
               
            
                  —
               
               
                  naloži Europskoj komisiji snošenje vlastitih troškova i troškova tužiteljâ.
               
            
         Tužbeni razlozi i glavni argumenti
      
      U prilog osnovanosti tužbe za naknadu štete tužitelji ističu jedan tužbeni razlog u kojem tvrde da im Komisija nije platila točan iznos kamata nakon poništenja Odluke Komisije C(2010) 7694 final od 9. studenoga 2010. o postupku primjene članka 101. UFEU-a, članka 53. Sporazuma o EGP-u i članka 8. Sporazuma o zračnom prometu između Europske zajednice i Švicarske Konfederacije (predmet A/39258 – Zračni prijevoz tereta).
      U prilog osnovanosti tužbe za poništenje tužitelji ističu dva tužbena razloga.
      
                  1.
               
               
                  Prvi tužbeni razlog, koji se temelji na tvrdnji da je u pobijanoj odluci počinjena pogreška koja se tiče prava utvrđenjem da je zahtjev tužiteljâ s osnova izvanugovorne odgovornosti na temelju članka 340. UFEU-a zastario u skladu s člankom 46. Statuta.
               
            
                  2.
               
               
                  Drugi tužbeni razlog, koji se temelji na tvrdnji da je u pobijanoj odluci počinjena pogreška koja se tiče prava pozivanjem na članak 85.a stavak 2. Uredbe Komisije br. 2342/2002 pri odbijanju zahtjeva tužiteljâ za naknadu štete, u situaciji kada (i.) Uredba br. 2342/2002 nije bila primjenjiva u relevantno vrijeme, i kada (ii.) poštovanje članka 90. Uredbe br. 1268/2012 (i mutatis mutandis članka 85.a stavka 2. Uredbe Komisije br. 2342/2002) ne oslobađa Komisiju od obveze plaćanja zateznih kamata u skladu s člankom 266. prvim stavkom UFEU-a.